सेंसेक्स 502 अंक चढ़कर 66,060 पर बंद, निफ्टी भी अपने नए हाई पर पहुंचा
BSE NSE Sensex Today, Stock Market Latest Updates; शेयर बाजार में आज यानी शुक्रवार (14 जुलाई) को तेजी दिख रही है। सेंसेक्स 150 से ज्यादा अंक चढ़कर 65,700 के करीब कारोबार कर रहा है। निफ्टी में भी 40 अंकों से ज्यादा की तेजी है।
शेयर बाजार ने आज यानी शुक्रवार (14 जुलाई) को अपना नया ऑल टाइम हाई बनाया है। सेंसेक्स 502 अंक चढ़कर 66,060 स्तर पर बंद हुआ, यह इसका नया क्लोजिंग हाई है। कारोबार के दौरान सेंसेक्स ने अपना 66,159 का नया ऑल टाइम हाई और 52-वीक हाई भी बनाया। सेंसेक्स के 30 में से 19 शेयरों में तेजी और 11 में गिरावट रही।
निफ्टी ने भी 150 अंक की तेजी के साथ 19,564 का अपना नया क्लोजिंग हाई बनाया। वहीं कारोबार के दौरान निफ्टी ने भी अपना 19,595.35 का नया ऑल टाइम हाई और 52-वीक हाई भी बनाया।
TCS-इंफोसिस निफ्टी-50 के टॉप गेनर
TCS, इंफोसिस, टेक महिंद्रा, LTIM, HCL टेक, हिंडाल्को और आयर मोटर्स समेत निफ्टी-50 के 34 शेयरों में तेजी रही। HDFC लाइफ, पावर ग्रिड, डॉ रेड्‌डी, अल्ट्रा-टेक सीमेंट, टाइटन, मारुति, M&M और सन फार्मा समेत निफ्टी के 16 शेयरों में गिरावट देखने को मिली।
IT सेक्टर में सबसे ज्यादा 4.45% की तेजी रही
NSE के सभी 11 सेक्टोरल इंडेक्स में तेजी देखने को मिली। IT सेक्टर में सबसे ज्यादा 4.45% की तेजी रही। मीडिया सेक्टर में 3.94% की तेजी आई। मेटल और रियल्टी सेक्टर में भी 1% से ज्यादा की तेजी रही। वहीं बैंक, ऑटो, फाइनेंशियल सर्विसेज, FMCG, फार्मा, PSU बैंक और प्राइवेट बैंक सेक्टर में भी तेजी देखने को मिली।
सेन्को गोल्ड की 36% प्रीमियम पर लिस्टिंग
सेन्को गोल्ड की 36% प्रीमियम पर लिस्टिंग हुई। यह BSE पर 431 रुपए/शेयर पर लिस्ट हुआ। वहीं NSE पर यह 430 रुपए पर लिस्ट हुआ। इसका इश्यू प्राइस 317 रुपए था। कंपनी ने इस IPO के जरिए 405 करोड़ रुपए जुटाए हैं। कंपनी दुबई, मलेशिया और सिंगापुर में ज्वेलरी एक्सपोर्ट करती है। इसके भारत के 13 राज्यों में 127 शोरूम हैं।
नतीजों के बाद विप्रो के शेयरों में तेजी
IT कंपनी विप्रो (Wipro) ने गुरुवार (13 जुलाई) को Q1FY24 यानी फाइनेंशियल ईयर 2024 की पहली तिमाही के नतीजे जारी किए हैं। अप्रैल-जून तिमाही में कंपनी का नेट प्रॉफिट पिछले साल की इसी तिमाही के मुकाबले 11.95% बढ़कर 2,870 करोड़ रुपए रहा।
एक साल पहले Q1FY23 में कंपनी को 2563 करोड़ रुपए का नेट प्रॉफिट हुआ था। हालांकि, तिमाही आधार पर कंपनी के नेट प्रॉफिट में 6.6% की गिरावट आई है। विप्रो का शेयर करीब 2.68% बढ़कर 404.85 रुपए पर बंद हुआ।
गुरुवार को भी बाजार ने नया ऑल टाइम हाई बनाया था
शेयर बाजार में गुरुवार को तेजी देखने को मिली थी। बाजार ने नया ऑल टाइम हाई बनाया था। सेंसेक्स ने कारोबार के दौरान 66,064 का लेवल छुआ था। हालांकि, बाद में इसमें थोड़ी गिरावट देखने को मिली और ये 164 अंको की बढ़त के साथ 65,558 पर बंद हुआ था। निफ्टी ने 19,567 का लेवल छुआ था। निफ्टी में 29 अंकों की तेजी रही। ये 19,413. के स्तर पर बंद हुआ था।